k predlogu uredbe Evropskega parlamenta in Sveta o vzpostavitvi Sklada za azil in migracije predlogu uredbe Evropskega parlamenta in Sveta o vzpostavitvi Sklada za notranjo varnost predlogu uredbe Evropskega parlamenta in Sveta o vzpostavitvi instrumenta za finančno podporo za upravljanje meja in vizume v okviru Sklada za integrirano upravljanje meja predlogu uredbe Evropskega parlamenta in Sveta o vzpostavitvi instrumenta za finančno podporo za opremo za carinske kontrole v okviru Sklada za integrirano upravljanje meja

1.UVOD

Z večletnim finančnim okvirom Unije za obdobje po letu 2020 se morajo zagotoviti dolgoročna proračunska sredstva za azil, upravljanje migracij, integrirano upravljanje meja (vključno z opremo za carinske kontrole) in notranjo varnost (vključno z bojem proti terorizmu) ter ustrezno financiranje za prizadevanja Unije na teh področjih. To je eden od sklepov Razmisleka o prihodnosti financ EU , ki so ga podprle tudi zainteresirane strani med posvetovanji. V tej oceni učinka je pojasnjeno ozadje predlogov Komisije za vzpostavitev skladov EU na zgoraj navedenih področjih.

2.IZZIVI

Med migracijsko krizo leta 2015 se je jasno pokazalo, da morajo države članice med seboj sodelovati, da bi lahko učinkovito in solidarno reševale izzive, povezane z migracijami. Za celovit odziv na krizo je bila predstavljena evropska agenda o migracijah, njeno izvajanje in upravljanje pa bo tudi prihodnja leta ena od nalog Unije. Za zagotovitev učinkovitega nadzora zunanjih meja Unije, pravilno delovanje schengenskega območja, preprečevanje nedovoljenih migracij ter omogočanje zakonitega potovanja je potrebna finančna podpora. Podporo je treba zagotoviti tudi za carinsko unijo in carinske organe, kar zadeva kontrolo blaga na zunanjih mejah Unije, zaščito finančnih in gospodarskih interesov Unije in njenih držav članic, varnost v Uniji, zaščito Unije pred nepravično in nezakonito trgovino ter omogočanje zakonite poslovne dejavnosti. Kot je navedeno v evropski agendi za varnost, varnostne grožnje zaradi terorizma, organiziranega kriminala in kibernetske kriminalitete, ki jim je vsem skupna čezmejna razsežnost, zahtevajo celovit odziv. Evropski državljani od EU in vlad držav članic pričakujejo, da bodo zagotovile varnost v hitro spreminjajočem se in negotovem svetu.

Za odločen in strukturiran odziv na navedene izzive je potrebna finančna podpora EU, ki je zasnovana tako, da bo dosegala najvišjo raven dodane vrednosti EU. Ocene kažejo, da so se sedanji skladi izkazali za uspešne, vendar jih je treba izboljšati, tako da se poenostavi njihovo izvajanje in vanj vnese več prožnosti, zagotovita večja skladnost in usklajenost z drugimi ustreznimi skladi EU ter vzpostavijo celovitejši sistemi spremljanja in ocenjevanja, ki bodo bolj usmerjeni v rezultate.

3.STRUKTURA IN CILJI SKLADOV

Sklop migracij, meja in varnosti bodo v prihodnjem proračunu Unije krili štirje instrumenti v okviru treh skladov.

Sklad za azil in migracije bo prispeval k učinkovitemu upravljanju migracijskih tokov z okrepitvijo skupnega evropskega azilnega sistema, podpiranjem zakonitih migracij v Evropo in prispevanjem k učinkovitemu vključevanju državljanov tretjih držav v države članice, obenem pa bo znatno okrepil politiki vračanja v tretje države in ponovnega sprejema ter solidarnost in delitev odgovornosti med državami članicami. Sklad bo lahko podprl ukrepe v tretjih državah, povezane z migracijami, v popolni skladnosti in sinergiji z zunanjim delovanjem Unije.

Sklad za integrirano upravljanje meja bosta sestavljala dva instrumenta, pri čemer bodo vsakemu dodeljena lastna proračunska sredstva. Instrument za upravljanje meja in vizume bo podpiral izvajanje evropskega integriranega upravljanja meja in skupno vizumsko politiko, s tem pa prispeval k boju proti nedovoljenim migracijam in omogočal zakonita potovanja. Instrument sklada za opremo za carinske kontrole bo prispeval k ustreznim in enakovrednim carinskim kontrolam z nabavo, vzdrževanjem in posodabljanjem ustrezne, najnovejše in zanesljive opreme za carinske kontrole.

Sklad za notranjo varnost bo pomagal zagotavljati visoko raven varnosti v Uniji z bojem proti terorizmu in radikalizaciji, organiziranemu kriminalu in kibernetski kriminaliteti ter s pomočjo žrtvam kaznivih dejanj in njihovo zaščito.

Sinergije z drugimi instrumenti financiranja EU

Poleg sinergij med navedenimi štirimi instrumenti se bodo oblikovale tudi sinergije med Skladom za azil in migracije in nasledniki evropskih strukturnih in investicijskih skladov, kar zadeva vključevanje državljanov tretjih držav ter izgradnjo in vzdrževanje sprejemne infrastrukture, ter z zunanjim instrumentom, ki bo močno osredotočen na migracije. V tem okviru bo treba prizadevanja za odpravo temeljnih vzrokov migracij in spodbujanje trajnostne reintegracije v matičnih državah skrbno umeriti.

Kar zadeva instrument za upravljanje meja in vizume ter Sklad za notranjo varnost, se bodo oblikovale sinergije z drugimi instrumenti na področjih pomorske varnosti in nadzora, varnostnih raziskav, varnosti infrastrukture in javnih prostorov, kibernetske varnosti in preprečevanja radikalizacije ter z instrumenti financiranja EU, ki podpirajo zunanjo razsežnost upravljanja meja in varnosti. Kar zadeva opremo za carinske kontrole, se bodo sinergije ustvarile zlasti s programom Carina.

4.MEHANIZMI IZVRŠEVANJA PREDVIDENIH FINANČNIH SREDSTEV

Sklad za azil in migracije, instrument za upravljanje meja in vizume ter Sklad za notranjo varnost bodo izvajale države članice in Komisija, večinoma v okviru deljenega upravljanja, s čimer se bo zagotovilo, da se v vseh udeleženih državah podpirajo prednostne naloge Unije, in omogočila predvidljivost financiranja. Deljeno upravljanje bo dopolnjevalo neposredno in, v omejenem obsegu, posredno upravljanje. Instrument za opremo za carinske kontrole se bo izvajal z neposrednim upravljanjem, zlasti z dodeljevanjem nepovratnih sredstev.

Ker se izzivi na področju migracij in varnosti nenehno spreminjajo, bo ključna značilnost teh novih skladov prožnost. Novi mehanizmi, kot sta tematski instrument in vmesni pregled (tehnična prilagoditev in pregled smotrnosti), bodo zagotovili, da se dodeljevanje sredstev lahko prilagodi spremembam migracijskih tokov, pritiskom na mejah in varnostnim grožnjam ter da se sredstva lahko usmerijo v prednostne naloge Unije z največjo dodano vrednostjo. Poleg tega bo upravljanje skladov poenostavljeno zaradi večje skladnosti s pravili, ki se uporabljajo za deljeno in neposredno upravljanje („enotna pravila“).

5.KAKO SE BO SPREMLJALA IN OCENJEVALA SMOTRNOST?

Okvir spremljanja in ocenjevanja bo izboljšan, da bi se spodbudila pravočasna izvedba in zagotovilo, da lahko ocene učinkovito prispevajo k morebitnim prihodnjim spremembam intervencij politike. To se bo doseglo z boljšimi kazalniki, tesnejšim sodelovanjem z ustreznimi partnerji in mehanizmi za spodbujanje smotrnosti.